Japan se premier bedank weens 'ongeneeslike siekte' | Netwerk24
Japan se premier bedank weens 'ongeneeslike siekte'
28 Augustus 2020 19:13
Shinzo Abe, premier van Japan, het pas weens gesondheidsredes bedank.
Volgens CNN het hy Vrydag op 'n nuuskonferensie gesê hoewel daar nog 'n jaar oor is van sy ampstermyn en daar nog uitdagings is om te oorkom, het hy besluit om uit te tree as premier.
Hy het die mense van Japan om verskoning gevra dat hy nie sy pligte in die tyd van die koronavirus-pandemie kan nakom nie.
Abe ly aan kolitis, 'n ongeneeslike inflammatoriese siekte in sy ingewande. Dit was ook 'n faktor met sy skielike bedanking as premier in 2007. Hy het toe sy eerste termyn ná net 'n jaar beëindig, berig CNN.
Abe het Maandagoggend die Keio-universiteitshospitaal in Tokio besoek.
"Ek het my chroniese siekte agt jaar lank beheer. Maar vanjaar in Junie het ek 'n roetine-ondersoek gehad en daar was tekens dat die siekte opvlam."
Voormalige pres. Jacob Zuma en Shinzo Abe, premier van Japan, in 2013 by die premier se amptelike woning in Tokio. Foto: Siyabulela Duda
Hy het bygevoeg dat hy 'n besluit moes neem en hy het gekies om te bedank.
"Ek moet die siekte beveg en ek moet behandeling kry."
Markte het negatief op dié aankondiging reageer.
Japan se Nikkei-indeks het Vrydag op 1,4% ná die aankondiging gesluit. Dit het aanvanklik meer as 2% getuimel.
Die Japanse yen, 'n tradisioneel veilige toevlug, het 0,3% teen die Amerikaanse dollar gestyg.
Ná sy vorige bedanking in 2007, is Abe herverkies in 2012.
Hy was sedertdien die dominante krag in Japanse politiek, en het 'n grondverskuiwende derde termyn in 2017 gehad met 'n vierde in 2019, ondanks verskeie skandale en tanende gewildheid.
Verskeie wêreldleiers het Abe geloof vir sy diensjare nadat hy sy bedanking Vrydag aangekondig het.
Boris Johnson, die Britse premier, het Vrydag getwiet Abe het groot dinge behaal in sy rentmeesterskap van die VN-Japan-verhouding wat al hoe sterker in handel, verdediging en kulturele skakels geraak het.
"Dankie vir al jou diensjare en ek wens jou goeie gesondheid toe."
Scott Morrison, Australiese premier, het gesê Abe is "Australië se ware vriend," en 'n man van integriteit en wysheid.